Luister: 'Skemerson' se Pietie en Elize: 'Dis nie maklik om plek van vrede te vind' | Maroela Media
Pietie Beyers en Elize Cawood kuier in die Maroela Media-ateljee. (Foto: Leonie Bezuidenhout/Maroela Media)
Depressie is 'n siekte soos enige ander siekte; 'n mens hoef nie skaam te wees om hulp daarvoor te soek nie. Dít is die boodskap van die splinternuwe Afrikaanse rolprent, Skemerson, wat geestesiektes met empatie, respek en integriteit behandel.
Pietie Beyers (Sella), Elize Cawood (Ma) en Anneke Weidemann (Emma) vertolk onderskeidelik die hoofrolle in dié fliek, waarvan die draaiboek uit Beyers se pen is.
Beyers vertel in 'n ateljeeonderhoud met Maroela Media die rolprent is 'n "ervaring", omdat dit so 'n gevoelvolle en sielvolle fliek is. "Dit is 'n hele ervaring vir jou sintuie – die klank en visuele aspek is ontsettend ryk en mooi en die fliek is baie rou," sê hy.
Volgens Beyers handel die fliek oor drie karakters, wat al drie op kwesbare en weerlose tye in hulle lewens is en elkeen op sy eie tipe kruispad is. "Hierdie drie mense ontmoet mekaar toevallig op die Bloukransbrug op die Tsitsikamma-kus in die Oos-Kaap, waar hulle dan 'n naweek saam deurbring en elkeen se lewens in 'n ander rigting stuur op grond van hulle interaksie met mekaar."
Hy vertel dat die fliek enig in sy soort is en dat dit is wat die fliek spesiaal maak. "Die fliek is vars. Daar is nie een vloekwoord, 'n stukkie naaktheid of geweld in nie en tog is dit een van die rouste flieks wat jy sal kyk. Dit sê vir jou iets oor die inhoud van die fliek en die egtheid daarvan."
'Skemerson' word by dié fliekteaters landwyd vertoon.
Beyers vertel hy het die draaiboek geskryf toe hy homself op 'n plek bevind het waar hy self gesukkel het met sy eie geestesgesondheid. "Ek hoop dit is 'n fliek wat vir mense meer insig sal gee oor waardeur mense gaan. Almal het hulle eie stel uitdagings, of dit nou emosioneel, sielkundig of finansieel is. Skemerson wil mense gerusstel en vertroosting bied dat dit oukei is om jou eie unieke stel uitdagings te hê – dit maak jou nie weird nie."
Hy vertolk die rol van Sella, wat sy eie lewe wil neem op die Bloukransbrug. "Die naam beteken in Hebreeus 'plek van vrede' en die karakter is in 'n angsworsteling van skuldgevoelens en waar hy homself geestelik bevind is 'n totale teenpool van wat sy naam beteken. 'n Plek van vrede is waarna hy, en ek dink baie van ons, op soek is."
Cawood voeg by dat dit nooit maklik is om 'n plek van vrede te vind nie. "Dit is 'n helse reis en vir verskillende mense beteken dit verskillende goed. Ek wil altyd sê die rolprent is vir my 'n liefdesverhaal, want dit gaan oor mense wat verskriklik weerloos is en dan moet 'n mens dink: Is dit die noodlot wat die karakters bymekaar gebring het op daardie spesifieke oomblik?"
Beyers sê Skemerson is nie 'n fliek waar die kyker verwyder is van wat op die skerm afspeel nie. "Eerder as wat jy 'n vlieg teen die muur is, word jy amper die polsslag van die karakters. Dit is baie intiem en daar is baie naby-skote, en die rou, groot landskap. Jy sien hierdie majestueuse skote van die ryke natuur. Jy kan die gedruis van die see voel, jy kan die hartklop van die karakters voel en om dit op die grootskerm te ervaar is net 'n soveel ryker ervaring."
Elize Cawood in 'Skemerson'. (Foto: Verskaf)
Cawood vertel haar karakter en haar dogter, Emma, ontmoet vir Sella by die brug, waar hy sy eie lewe wil neem. "Sy gaan rekspring, want sy het 'n emmerskoplysie wat sy wil voltooi. Sy en haar dogter het 'n verskriklike hegte verhouding en dit is iets waarby Sella aanklank vind omdat hy self 'n hegte verhouding met sy eie ma gehad het, wat reeds oorlede is. Sy is 'n wonderlike vrou wat vol lewe, liefde en empatie is, en dit is iets wat ons almal behoort te hê."